送王平甫擬離騷
作者：梅堯臣
朝代：宋

paragraphs: 識君兮不早，君尚少兮我老。
蘭與蕙兮多薰，搴雜佩兮芳芬。
蘭倏往兮蕙隨，心俯仰兮徘徊。
與識吳兮吳樂，嘗適楚兮楚悅，君何爲兮我闊。
麒麟縶兮不馳，鳳皇蔽兮挑達。
均莫悲兮別離，悵公子兮何之。
絕大江兮無波，奉赤鯉兮藉荷。
芼蒓荇兮陳羹，親意得兮忘榮。
世反是兮從貴，聊送君兮傷情。